**Ivan Ivanovič Šiškin** (rus. *Иван Иванович Шишкин*) (\* 13. január 1832, Jelabuga  –  † 20. marec 1898, Sankt Peterburg) bol ruský maliar-krajinár, akademik (od r. 1865), profesor maľby (od r. 1873), vedúci maliarskej dielne (v r. 1892 - 1895). Patril k významným členom umeleckého združenia peredvižnici.

Život
-----

Ivan Šiškin pochádzal zo starej viatskej rodiny Šiškinovcov; jeho otec Ivan Vasiljevič Šiškin bol kupcom. Už v detskom veku sa uňho prejavil výtvarný talent a tak po ukončení základného vzdelania začal študovať na Moskovskom výtvarnom učilišti (v r. 1852 - 1856). Po absolvovaní učilišťa nastúpil na štúdiá na petrohradskú výtvarnú akadémiu, ktorú ukončil v roku 1865. Z tohto obdobia pochádzajú jeho prvotiny - krajinomaľby okolia Petrohradu.

Prvé výraznejšie úspechy sa dostavili v podobe študijného pobytu v zahraničí. V roku 1861 cestoval do Mníchova, odkiaľ o dva roky nato odišiel do Zürichu, Ženevy a Düsseldorfu. Práca na obraze *Okolie Düsseldorfu* mu vyniesla menovanie akademikom. Zahraničné cesty spojené so štúdiom diel významných súdobých umelcov zanechali v Šiškinovi nezmazateľný vklad.

V roku 1866 sa vrátil do vlasti a usadil sa v Sankt Peterburgu, kde žil až do konca svojho života. Nakrátko podnikal umelecké výlety po Rusku spojené s výstavkami svojich diel. Významná etapa jeho umeleckej dráhy je spojená s členstvom v umeleckom združení peredvižnikov, ktorého bol zakladajúcim a v neskoršom období veľmi aktívnym členom.

V roku 1873 bol menovaný profesorom Výtvarnej akadémie a v roku 1892 bol poverený viesť katedru krajinárskej maľby. Túto funkciu však vykonával iba krátko. Umrel 20. marca 1898 v tvorivom zápale nad novým obrazom.

Šiškin a jeho dielo
-------------------

Ivan Ivanovič Šiškin patrí k najvýznamnejším ruským výtvarným umelcom, ktorého preslávili najmä jeho krajinomaľby. Svojím štetcom dal vyniknúť kráse a veľkoleposti ruskej prírody. Vo všetkých svojich dielach sa prejavil ako mimoriadny znalec foriem života. V snahe po realistickom zobrazení prírody, z ktorej si vyberal predovšetkým mohutné lesné motívy, svoje pozorovania dopĺňal prírodovedeckým štúdiom a neustálymi cestami. Postupne zanechal romantické motívy a upriamil sa dôsledné a pravdivé zobrazenie skutočnosti. Jednou z jeho prvotín, vytvorených v tomto duchu je *Rúbanie lesa* (1867).

V sedemdesiatych rokoch prišlo k Šiškinovmu tvorivému rozkvetu. Tvoril tak charakteristické obrazy ruskej prírody, ktoré sú akoby vyjadrením krásy a bohatstva ruskej zeme. Súčasne sa nezdráhal vo svojich dielach zdôrazniť symbiózu prírody a výsledkov práce ľudských rúk - napr. obraz *Raž* (1878).

Šiškin patrí medzi najznámejších a najobľúbenejších ruských maliarov a právom sa spolu s mladším I. I. Levitanom považuje na najvýznamnejšieho maliara-krajinára v ruskom výtvarnom umení.

### *Ráno v borovicovom lese*

*Ráno v borovicovom lese*, 1889, olej na plátne, Štátna Tretiakovská galéria, MoskvaŠiškin bol mimoriadne plodným autorom. Okrem množstva olejomalieb vytvoril celý rad kresieb a grafických listov.

Osobitné miesto v Šiškinovej tvorbe zaujíma jeho najpopulárnejší obraz *Ráno v borovicovom lese* (1889). Tu maliara zaujal chvíľkový jav, ako je ranná hmla medzi stromami, rozrážaná presvitajúcimi slnečnými lúčmi. Priam panenský lesný interiér, navodzujúci atmosféru harmónie a pokoja, oživil skupinkou hrajúcich sa medvieďat. Idyla rodiaceho sa nového dňa spolu s dokonalým umeleckým zachytením scény takmer zákonite v divákovi vytvára pocit prítomnosti na tomto výjave.

Na obraze, ktorý je považovaný za prelomové dielo v Šiškinovej tvorbe, sa spoluautorstvom podieľal iný maliar, Šiškinov súčasník K. A. Savickij. Z jeho štetca pochádza medvedia rodinka. Pôvodná Savického signatúra na obraze „zásluhou" P. M. Tretiakova zmizla, takže dnes sa za autora obrazu považuje iba Šiškin.

Výber z diela
-------------

* Rezanie lesa, 1867, olej na plátne, Štátna Tretiakovská galéria, Moskva*Rezanie lesa*, 1867, olej na plátne, Štátna Tretiakovská galéria, Moskva
* Raž, 1878, olej na plátne, Štátna Tretiakovská galéria, Moskva*Raž*, 1878, olej na plátne, Štátna Tretiakovská galéria, Moskva
* Potok v brezovom lese, 1883, olej na plátne, Štátne ruské múzeum, Sankt Peterburg*Potok v brezovom lese*, 1883, olej na plátne, Štátne ruské múzeum, Sankt Peterburg
* Lesné diaľky, 1884, olej na plátne, Štátna Tretiakovská galéria, Moskva*Lesné diaľky*, 1884, olej na plátne, Štátna Tretiakovská galéria, Moskva
* Borovica na piesku, 1884, olej na plátne, Rybinské múzeum umenia, Rybinsk*Borovica na piesku*, 1884, olej na plátne, Rybinské múzeum umenia, Rybinsk
* Les, olej na plátne, Ekaterinburg*Les*, olej na plátne, Ekaterinburg
* Dubový háj, 1887, olej na plátne, Štátna Tretiakovská galéria, Moskva*Dubový háj*, 1887, olej na plátne, Štátna Tretiakovská galéria, Moskva
* Zmiešaný les, 1888, olej na plátne, Štátne ruské múzeum, Sankt Peterburg*Zmiešaný les*, 1888, olej na plátne, Štátne ruské múzeum, Sankt Peterburg
* Zima, 1890, olej na plátne, Štátne ruské múzeum, Sankt Peterburg*Zima*, 1890, olej na plátne, Štátne ruské múzeum, Sankt Peterburg
* Neďaleko chaty, 1894, olej na plátne, Štátne múzeum výtvarných umení Tatárskej republiky, Kazaň*Neďaleko chaty*, 1894, olej na plátne, Štátne múzeum výtvarných umení Tatárskej republiky, Kazaň

Iné projekty
------------

Commons
* Spolupracuj na Commons Commons ponúka multimediálne súbory na tému **Ivan Ivanovič Šiškin**

Zdroje
------

* Vl. Fiala, *Ruské maliarstvo XIX. storočia*, Tvar - výtvarné nakladateľstvo, Bratislava, 1952
* *Tento článok je čiastočný alebo úplný preklad článku Шишкин, Иван Иванович na ruskej Wikipédii (číslo revízie nebolo určené).*

Autoritné údaje: * abART: 28034
* BnF: 11936099t
* GND: 118607839
* ISNI: 0000 0001 1876 9318
* LCCN: n82119235
* NK ČR: xx0021925
* SNK: 201765
* ULAN: 500004158
* VIAF: 61819715
* WorldCat: lccn-n82119235